Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Lielbritānijas karaļnams ceturtdien vakarā paziņojis, ka 96 gadu vecumā mūžībā devusies Lielbritānijas karaliene Elizabete II. Viņa mirusi Balmorālas muižā Skotijā, kur pavadīja mūža pēdējās nedēļas.

Vēl otrdien karaliene Elizabete II pildīja valsts galvas darba pienākumus, uzticot jaunās Lielbritānijas valdības veidošanu Konservatīvās partijas līderei Lizai Trasai, bet ceturtdien pēcpusdienā karaļnams izplatīja paziņojumu, ka Elizabetes II ārsti ir norūpējušies par viņas veselības stāvokli un ieteikuši mediķu uzraudzību.

Lielbritānijā jau vairākus gadu desmitus ir sagatavots detalizēts plāns, kā rīkoties, kad karaliene aizies mūžībā. Tas pazīstams ar kodēto nosaukumu: operācija "Londonas tilts".

Līdz ar Elizabetes II aiziešanu mūžībā par Lielbritānijas valdnieku kļuvis viņas vecākais dēls 73 gadus vecais princis Čārlzs. Viņš būs pazīstams kā karalis Čārlzs III.

Līdz ar to nāksies mainīt arī Lielbritānijas valsts himnas tekstu, jo "Dievs, sargi karalieni!" vietā turpmāk būs "Dievs, sargi karali!".

Dalību pedagogu beztermiņa streikā līdz šim pieteikuši teju 20 000 nozares pārstāvju, taču pieteikumu reģistrēšana vēl turpinās, informēja Latvijas Izglītības un zinātnes darbinieku arodbiedrības (LIZDA) Sabiedrisko attiecību departamentā.

Apkopojot provizoriskos datus par pedagogu beztermiņa streika dalībnieku skaitu, LIZDA līdz ceturtdienas, 8. septembra, darba dienas beigām bija saņēmusi 19 979 nozares darbinieku pieteikumus no 707 iestādēm.

Tiesa, iesniegumu pieņemšana vēl nav noslēgusies, tādēļ streikotāju skaits turpinās augt un nākamās nedēļas laikā tas tiks precizēts.

LIZDA priekšsēdētāja Inga Vanaga ir pateicīga arodbiedrības biedriem un visiem izglītības un zinātnes nozares darbiniekiem, "kuri ir bijuši izlēmīgi, iestājoties par savām tiesībām uz sabalansētu darba slodzi un cieņpilnu atalgojumu". Vanaga izteica pateicību arī tām 20 organizācijām, kas izteikušas atbalstu pedagogiem.

Pedagogu streika izlīgšanas komisijas noslēdzošās tikšanās laikā trešdien, 6. septembrī, netika rasts kompromiss starp LIZDA un Izglītības un zinātnes ministriju (IZM). Tas nozīmē, ka skolotāju beztermiņa streiks no 19. septembra notiks.

8. septembrī Finanšu komitejas sēdē tika skatīts jautājums par grozījumiem Daugavpils valstpilsētas pašvaldības budžetā 2022 .gadam. Viens no grozījumu punktiem paredz, ka pašvaldība piešķirs papildlīdzekļus 390 000 eiro apmērā, lai varētu turpināt nodrošināt brīvpusdienas visiem skolēniem un vairākām bērnudārza audzēkņu kategorijām.

Bezmaksas ēdināšanu no 1. septembra turpinās saņemt vairāk nekā 8 700 skolēni (t.sk.apmēram 3 300 1.-4. klašu skolēni, kuru ēdināšanu daļēji līdzfinansē valsts un vairāk nekā 5 400 5.-12. klašu skolēni, kuru ēdināšanu pilnībā finansē pašvaldība) un 1820 bērnudārzu audzēkņi, kas mācās sagatavošanas grupiņās, nāk no daudzbērnu ģimenēm, kurām piešķirta 3+ ģimenes karte, kā arī mācās speciālās grupiņās.

Vajadzība pēc papildu finansējuma radās līdz ar cenu strauju kāpumu ēdināšanas nozarē. Lai turpinātu nodrošināt brīvpusdienas Daugavpils skolu un bērnudārzu audzēkņiem, no pilsētas budžeta papildus tiks piešķirti 390 000 eiro, kopējam ēdināšanas finansējumam šī gada budžetā pārsniedzot 2,2 miljonus eiro.

Tādējādi Daugavpils pašvaldība turpinās nodrošināt brīvpusdienas vairāk nekā 10 500 bērniem, neprasot līdzfinansējumu no vecākiem.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.